

**R E P U B L I K A H R V A T S K A** **VUKOVARSKO-SRIJEMSKA ŽUPANIJA**

 **OPĆINA BABINA GREDA
 OPĆINSKO VIJEĆE**

KLASA: 944-07/24-01/

URBROJ: 2196-7-01-24-1

Babina Greda, \_\_\_. prosinca 2024.

Na temelju članka 35. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/18 i 94/17), članka 104. i 105. Zakona o komunalnom gospodarstvu („Narodne novine“, broj 68/18, 110/18 i 32/20) i članka 18. Statuta Općine Babina Greda („Službeni vjesnik Vukovarsko-srijemske županije“, broj 11/09, 04/13, 03/14, 01/18, 13/18, 03/20, 04/21, 16/23 i 18/23) Općinsko vijeće Općine Babina Greda na 34. sjednici održanoj \_\_\_\_. prosinca 2024. godine donijelo je

**ODLUKU**

**o davanju u zakup dijelova javnih površina radi postavljanja privremenih objekata na području Općine Babina Greda**

**I. OPĆE ODREDBE**

**Članak 1.**

Ovom Odlukom utvrđuju se lokacije za postavljanje privremenih objekata, upravljanje javnim površinama Općine Babina Greda, postupak davanja na korištenje javnih površina, vrijeme korištenja i nadzor nad provođenjem odluke, te kaznene odredbe.

**Članak 2.**

Javnim površinama u smislu ove Odluke smatraju se sve površine u vlasništvu ili na korištenju Općine Babina Greda.

**Članak 3.**

Zemljište na javnim površinama daje se na korištenje za postavljanje:

- zabavnih radnji (luna park i sl.),

- odlaganje građevinskog i drugog materijala više od 30 dana,

- montažnih kioska,

- pokretnih naprava,

- postavljanje štandova (prodaja cvijeća, svijeća, suvenira, poljoprivrednih proizvoda i sl.),

- rashladnih tijela,

- ljetnih terasa ispred vlastitih ugostiteljskih objekata,

- prezentacija na javnim površinama,

- pokretna prodaja radi obavljanja trgovine na malo,

- postavljanje klupa na tržnicama i sajmovima

U smislu ovog članka Odluke privremeni objekti su:

- zabavno-sportski i slični objekt – naprava i uređaj predviđeni za zabavu i rekreaciju djece i odraslih

- kiosk i montažni objekt – u pravilu tipski objekt lagane konstrukcije do 16 m² građevinske (bruto) površine, koji se u cijelosti ili u dijelovima može prenositi i postavljati na javnu površinu, bez povezivanja s njom, s mogućnošću demontaže, odnosno uklanjanja na način da podloga ostane nepromijenjena,

- štand – prenosiva naprava , kao što su zatvoreni i poluotvoreni pult, hladnjak za sladoled, stalak za razglednice, igračke i sl., predviđen za uličnu prodaju, predstavljanje proizvoda, pružanje usluga i sl.,

- oprema terase – oprema koja se postavlja na terasu kao dijelu javne površine uz ugostiteljski ili trgovački objekt (stolovi, stolice, suncobrani, izložbeni stalci i sl.), u svrhu pružanja ugostiteljskih i trgovačkih usluga,

- reklamni i oglasni predmet – natpis, naprava ili uređaj na kojem se pojavljuje ime, ili naziv, ili logo fizičke ili pravne osobe, naziv i vrsta robe, proizvoda ili usluge, a sve u svrhu poticanja na potrošnju robe, proizvoda ili korištenje usluga,

- ostalo – odnosno sve ono što nije obuhvaćeno prethodnim stavkama, a fizičke i pravne osobe u različite svrhe postavljaju na javnu površinu (šatori, vaze, stalci, građevinske skele, ograde, bine, tribine i sl.).

**Članak 4.**

Objekti iz članka 3. ove Odluke moraju se izvesti i postaviti na javnu površinu na način da se uklope u prostor u okviru kojeg se postavljaju, moraju biti čisti, ispravni, estetski prihvatljivi i redovito održavani. Površina oko postavljenog objekta treba biti uredna, čista i redovno održavana. Korisnici javnih površina dužni su uvjete iz prethodnog stavka koje utvrdi Jedinstveni upravni odjel Općine Babina Greda ispuniti o vlastitom trošku, a neispunjavanje istih ima za posljedicu uklanjanje objekata s javne površine.

**Članak 5.**

Kiosci i pokretne naprave postavljaju se na dijelove građevinskog zemljišta javne površine u skladu s Odlukom o određivanju mjesta za prodaju robe na klupama izvan tržnice, u kioscima, automatima, putem pokretnih prodavača i za prigodnu prodaju; KLASA: 330-01/16-01/1, URBROJ: 2212/02-01/16-01-1 od 18. ožujka 2015. godine.

**II. UVJETI I POSTUPAK DAVANJA NA KORIŠTENJE**

**Članak 6.**

Dijelovi građevinskog zemljišta i javnih površina daju se na korištenje izravnom pogodbom radi postavljanja objekata i naprava privremenog karaktera u slučaju utvrđenim ovom Odlukom.

**Članak 7.**

Utvrđuje se visina naknade za korištenje javne površine iz članka 3. u iznosu:

1. Zabavnih radnji (luna park) ……………………………………………… 1,00 €/m² dnevno.

2. Deponiranje građevinskog i drugog materijala ……………………….. 0,10 €/m² dnevno.

3. Montažni kiosci ……………………………………………………………3,00 €/m² mjesečno.

4. Postavljanje štandova (prodaja cvijeća i svijeća, suvenira, polj. proizvoda i sl.):

- prigodna prodaja ……………………………………………………………. 2,00 €/m² dnevno.

5. Rashladna tijela (hladnjak ili automat za prodaju sladoleda, slastica, mlijeka i sl.)

- stalna prodaja ……………………………………………………………….. 3,00 €/m² mjesečno.

- prigodna prodaja ……………………………………………………………. 2,00 €/m² dnevno.

6. Ljetne terase ispred vlastitih ugostiteljskih objekata (stolovi, stolice, pokretne ograde i druge naprave postavljene ispred ugostiteljskih i drugih objekata) ………………………………………………………………………................... 5,00 €/m² godišnje

7. Prezentacija na javnim površinama …………………………………….. 2,00 €/m² dnevno.

8. Javna površina koja se koristi za postavljanje reklamnih panoa …………… 50,00 €/m² godišnje.

9. Postavljanje klupa na tržnicama i sajmovima 3,00 €/m² dnevno.

Iznimno, neposrednom pogodbom, temeljem Odluke Općinskog načelnika donesene na prijedlog Jedinstvenog upravnog odjela, može se dati u zakup građevinska ili javna površina za „deponiranje građevinskog i drugog materijala“ u svrhu izgradnje kapitalnih i strateških projekata od interesa za općinu i na području Općine Babina Greda u iznosu od 0,15 €/m² mjesečno.

**Članak 8.**

Pod prigodnom prodajom podrazumijeva se prodaja uoči i za vrijeme državnih i vjerskih blagdana te održavanja manifestacija.

**Članak 9.**

Pokretna prodaja radi obavljanja trgovine na malo obavlja se na temelju Odluke o uvjetima obavljanja pokretne prodaje na području Općine Babina Greda („Sl. vjesnik“ 16/12).

**Članak 10.**

Komunalno redarstvo Općine Babina Greda vrši kontrolu korištenja građevinskog zemljišta i javnih površina.

Kontrolu nadzora plaćanja zakupnine u skladu sa zaključenim ugovorima o zakupu zemljišta vrši Jedinstveni upravni odjel.

**III. VRIJEME KORIŠTENJA I NADZOR**

**Članak 11.**

Vrijeme na koje se daje lokacija za korištenje neposrednom pogodbom je najduže na 1 godinu.

Naknada za postavljanje ljetnih terasa ispred vlastitih ugostiteljskih objekata odnosi se na godišnji vremenski period od 01. travnja do 31. listopada.

**Članak 12.**

Pravo korištenja lokacije prestaje:

- istekom roka određenog Ugovorom o korištenju, otkazom ili raskidom.

**Članak 13.**

Prestankom ugovora o korištenju javnih površina korisnik je dužan predati zemljište u posjed Općini Babina Greda u stanju u kojem je bilo prije davanja na korištenje.

U slučaju iz prethodnog stavka korisnik je dužan o svom trošku ukloniti i privremeni objekt.

Ukoliko korisnik ne ukloni privremeni objekt u roku od 15 dana po isteku Ugovora o korištenju, uklanjanje objekta izvršit će općina na teret zakupoprimca.

**Članak 14.**

Naknada za korištenje javne površine plaća se dostavom računa ili blagajničkom blok uplatnicom, ako se radi o dnevnom korištenju.

**Članak 15.**

Na prijedlog Komunalnog redarstva Jedinstveni upravni odjel raskinut će Ugovor o korištenju te izvršiti uklanjanje privremenog objekta bez prava korisnika na bilo kakvu naknadu i prije isteka korištenja, i to iz slijedećih razloga:

- ako korisnik koristi lokaciju za djelatnost protivno Ugovoru o korištenju

- ako korisnik koristi lokaciju na način da ometa rad drugim osobama ili ako ne udovoljava sanitarno-higijenskim i drugim uvjetima propisanim za djelatnost koju korisnik obavlja,

- ako korisnik ne plati zakupninu u roku od mjesec dana od dospijeća,

- ako korisnik ne izvrši u roku utvrđenim rješenjem radove potrebne za održavanje lokacije,

- ako korisnik prestane obavljati dozvoljenu djelatnost duže od dva mjeseca,

- ako privremeni objekt treba ukloniti zbog realizacije provedbenog plana,

- ako korisnik ne zamjeni dotrajali objekt.

**IV. PRIJELAZNE I ZAVRŠNE ODREDBE**

**Članak 16.**

Ugovori o korištenju, zaključeni do stupanja na snagu ove Odluke, ukoliko su povoljniji za korisnika, vrijede do isteka roka određenog ugovorom odnosno do donošenja rješenja o uklanjanju privremenog objekta.

**Članak 17.**

Naknada za korištenje po ugovorima o korištenju uplaćuje se na žiro račun proračuna Općine Babina Greda na temelju ispostavljenih računa Jedinstvenog upravnog odjela.

**Članak 18.**

Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.

Predsjednik
Općinskog vijeća:

Tomo Đaković